ระเบียบคณะกรรมการค่าจ้าง ว่าด้วยคณะอนุกรรมการอัตราค่าจ้างขั้นต่ำจังหวัด พ.ศ. 2547

ระเบียบคณะกรรมการค่าจ้าง
ระเบียบคณะกรรมการค่าจ้าง
ว่าด้วยคณะอนุกรรมการอัตราค่าจ้างขั้นต่ำจังหวัด
พ.ศ. ๒๕๔๗
 

เพื่อให้การได้มาซึ่งอนุกรรมการในคณะอนุกรรมการอัตราค่าจ้างขั้นต่ำจังหวัดเกิดความเหมาะสมและเป็นไปอย่างมีประสิทธิภาพ

อาศัยอำนาจตามความในมาตรา
๘๔ แห่งพระราชบัญญัติคุ้มครองแรงงาน พ.ศ. ๒๕๔๑ คณะกรรมการค่าจ้างจึงวางระเบียบไว้
ดังต่อไปนี้

ข้อ
๑ ระเบียบนี้เรียกว่า ระเบียบคณะกรรมการค่าจ้าง
ว่าด้วยคณะอนุกรรมการอัตราค่าจ้างขั้นต่ำจังหวัด พ.ศ. ๒๕๔๗

ข้อ
๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓
ให้ยกเลิกระเบียบคณะกรรมการค่าจ้างกลาง ว่าด้วยหลักเกณฑ์
วิธีการเพื่อให้ได้มาซึ่งผู้แทนฝ่ายนายจ้างและผู้แทนฝ่ายลูกจ้างในคณะอนุกรรมการอัตราค่าจ้างขั้นต่ำจังหวัด
พ.ศ. ๒๕๔๑

ข้อ
๔ ในระเบียบนี้
องค์กรนายจ้าง
หมายความว่า สมาคมนายจ้าง สหพันธ์นายจ้าง และสภาองค์การนายจ้างที่จัดตั้งขึ้นตามกฎหมายว่าด้วยแรงงานสัมพันธ์
องค์กรลูกจ้าง
หมายความว่า สหภาพแรงงาน สหพันธ์แรงงาน
และสภาองค์การลูกจ้างที่จัดตั้งขึ้นตามกฎหมายว่าด้วยแรงงานสัมพันธ์
คณะกรรมการ
หมายความว่า คณะกรรมการสรรหาอนุกรรมการอัตราค่าจ้างขั้นต่ำจังหวัดที่กระทรวงแรงงานแต่งตั้งขึ้นในจังหวัดเพื่อทำหน้าที่พิจารณาคัดเลือกและเสนอรายชื่อผู้แทนฝ่ายนายจ้างและผู้แทนฝ่ายลูกจ้างเป็นคณะอนุกรรมการอัตราค่าจ้างขั้นต่ำจังหวัด

ข้อ
๕
ให้มีคณะอนุกรรมการอัตราค่าจ้างขั้นต่ำจังหวัดจำนวนไม่เกินสิบห้าคนประกอบด้วยอนุกรรมการซึ่งเป็นผู้แทนฝ่ายรัฐบาล
ผู้แทนฝ่ายนายจ้างและผู้แทนฝ่ายลูกจ้าง ฝ่ายละเท่ากัน
โดยมีผู้ว่าราชการจังหวัดเป็นประธานอนุกรรมการและแรงงานจังหวัดเป็นอนุกรรมการและเลขานุการ

ข้อ
๖
อนุกรรมการอัตราค่าจ้างขั้นต่ำจังหวัดฝ่ายนายจ้างและฝ่ายลูกจ้างต้องมีคุณสมบัติและไม่มีลักษณะต้องห้ามดังต่อไปนี้
(๑)
มีสัญชาติไทย
(๒) มีอายุตั้งแต่ยี่สิบห้าปีขึ้นไป
(๓)
เป็นผู้มีความเลื่อมใสในการปกครองระบอบประชาธิปไตย อันมีพระมหากษัตริย์เป็นประมุข
(๔)
เป็นนายจ้างซึ่งประกอบกิจการในจังหวัดนั้น
และในกรณีที่นายจ้างเป็นสมาชิกขององค์กรนายจ้างต้องมีหนังสือรับรองสมาชิกภาพจากองค์กรนายจ้างนั้น
(๕)
เป็นลูกจ้างซึ่งไม่ใช่ระดับผู้บังคับบัญชาของสถานประกอบกิจการในจังหวัดนั้น
โดยมีหนังสือรับรองจากสถานประกอบกิจการ
และในกรณีที่ลูกจ้างเป็นสมาชิกขององค์กรลูกจ้างต้องมีหนังสือรับรองสมาชิกภาพจากองค์กรลูกจ้างนั้น
(๖)
ไม่เป็นบุคคลล้มละลาย คนไร้ความสามารถ หรือคนเสมือนไร้ความสามารถ
(๗)
ไม่เป็นกรรมการค่าจ้าง หรืออนุกรรมการอัตราค่าจ้างขั้นต่ำจังหวัดในจังหวัดอื่น
(๘)
ไม่เคยต้องโทษจำคุกโดยคำพิพากษาถึงที่สุดให้จำคุก
เว้นแต่เป็นโทษสำหรับความผิดที่ได้กระทำโดยประมาท หรือความผิดลหุโทษ

ข้อ
๗ การได้มาซึ่งผู้แทนฝ่ายรัฐบาล
ให้สำนักงานแรงงานจังหวัดเสนอรายชื่อผู้แทนฝ่ายรัฐบาลให้ผู้ว่าราชการจังหวัดเป็นผู้พิจารณาสรรหาตามที่เห็นสมควร

ข้อ
๘
การได้มาซึ่งผู้แทนฝ่ายนายจ้างและผู้แทนฝ่ายลูกจ้าง
เพื่อแต่งตั้งเป็นอนุกรรมการอัตราค่าจ้างขั้นต่ำจังหวัด
ให้สำนักงานสวัสดิการและคุ้มครองแรงงานจังหวัดดำเนินการดังต่อไปนี้
(๑)
ในกรณีที่จังหวัดใดมีองค์กรนายจ้างหรือองค์กรลูกจ้างตั้งแต่สามองค์กรขึ้นไป
ให้แจ้งให้องค์กรนายจ้างหรือองค์กรลูกจ้างนั้นทราบ
เพื่อเสนอรายชื่อผู้สมัครไม่เกินองค์กรละสามคน
(๒)
ในกรณีที่จังหวัดใดไม่มีองค์กรนายจ้างและองค์กรลูกจ้าง หรือมีแต่ไม่ครบตาม (๑)
หรือองค์กรนายจ้างหรือองค์กรลูกจ้างไม่เสนอรายชื่อผู้สมัครให้ประกาศให้นายจ้างและลูกจ้างในจังหวัดนั้นสมัครเข้ารับการคัดเลือกและแจ้งให้องค์กรนายจ้างหรือองค์กรลูกจ้างในจังหวัด
(ถ้ามี) เสนอรายชื่อผู้สมัครไม่เกินองค์กรละสามคน
ทั้งนี้
การกำหนดหลักเกณฑ์ วิธีการ
การคัดเลือกเป็นผู้แทนฝ่ายนายจ้างและผู้แทนฝ่ายลูกจ้างในคณะอนุกรรมการอัตราค่าจ้างขั้นต่ำจังหวัดให้เป็นไปตามที่คณะกรรมการกำหนด

ข้อ
๙ เมื่อมีผู้สมัครตามข้อ ๘ แล้ว
ให้สำนักงานสวัสดิการและคุ้มครองแรงงานจังหวัดส่งรายชื่อผู้สมัครและเอกสารหลักฐานที่เกี่ยวข้อง
(ถ้ามี) แก่คณะกรรมการ

ข้อ
๑๐
เมื่อคณะกรรมการได้พิจารณาคัดเลือกผู้สมัครซึ่งเป็นผู้แทนฝ่ายนายจ้างและผู้แทนฝ่ายลูกจ้างเสร็จแล้ว
ให้ตรวจสอบคุณสมบัติของผู้ที่ได้รับการคัดเลือกนั้นและเสนอรายชื่อผู้แทนฝ่ายนายจ้างและผู้แทนฝ่ายลูกจ้างพร้อมกับผู้แทนฝ่ายรัฐบาลให้ผู้ว่าราชการจังหวัดพิจารณาให้ความเห็นชอบและนำเสนอรายชื่อให้คณะกรรมการค่าจ้างพิจารณาแต่งตั้งเป็นคณะอนุกรรมการอัตราค่าจ้างขั้นต่ำจังหวัด
ภายใต้บังคับข้อ
๑๒ ผู้สมัครที่ไม่ได้รับการคัดเลือกเป็นผู้แทนฝ่ายนายจ้างและผู้แทนฝ่ายลูกจ้างตามวรรคหนึ่ง
ให้ขึ้นบัญชีเป็นผู้แทนสำรอง
โดยการขึ้นบัญชีดังกล่าวให้มีระยะเวลาสองปีนับแต่วันที่คณะกรรมการค่าจ้างได้แต่งตั้งคณะอนุกรรมการอัตราค่าจ้างขั้นต่ำจังหวัดนั้น

ข้อ
๑๑
คณะอนุกรรมการอัตราค่าจ้างขั้นต่ำมีวาระในการดำรงตำแหน่งคราวละสองปีนับแต่วันที่ได้รับแต่งตั้ง
ในกรณีที่คณะอนุกรรมการพ้นจากตำแหน่งตามวาระ
แต่ยังมิได้มีการแต่งตั้งคณะอนุกรรมการใหม่ให้คณะอนุกรรมการนั้นปฏิบัติหน้าที่ไปพลางก่อนจนกว่าจะได้แต่งตั้งคณะอนุกรรมการใหม่เข้ารับหน้าที่ซึ่งต้องแต่งตั้งให้เสร็จสิ้นภายในเก้าสิบวันนับแต่วันที่คณะอนุกรรมการเดิมพ้นจากตำแหน่ง

ข้อ
๑๒
ในกรณีที่อนุกรรมการฝ่ายนายจ้างหรืออนุกรรมการฝ่ายลูกจ้างพ้นจากตำแหน่ง
ก่อนครบวาระ ให้สำนักงานแรงงานจังหวัดเสนอชื่อผู้แทนสำรองที่มีคุณสมบัติครบตามข้อ
๖ และได้รับการคัดเลือกในลำดับถัดไปเพื่อแต่งตั้งเป็นอนุกรรมการแทนตำแหน่งอนุกรรมการที่ว่าง
โดยให้มีวาระเท่ากับวาระที่เหลืออยู่ของอนุกรรมการที่ตนแทน
ในกรณีที่ไม่มีผู้แทนสำรอง
ให้สำนักงานแรงงานจังหวัดแจ้งสำนักงานสวัสดิการและคุ้มครองแรงงานจังหวัด
เพื่อดำเนินการสรรหาผู้แทนฝ่ายนายจ้างหรือผู้แทนฝ่ายลูกจ้างในการแต่งตั้งเป็นอนุกรรมการแทนตำแหน่งที่ว่าง
โดยให้มีวาระเท่ากับวาระที่เหลืออยู่ของอนุกรรมการที่ตนแทน ทั้งนี้ให้นำความในข้อ
๖ ข้อ ๘ ข้อ ๙ และข้อ ๑๐ มาใช้บังคับโดยอนุโลม

ข้อ
๑๓
นอกจากการพ้นจากตำแหน่งตามวาระตามข้อ ๑๑
อนุกรรมการอัตราค่าจ้างขั้นต่ำจังหวัดพ้นจากตำแหน่งเมื่อ
(๑)
ตาย
(๒) ลาออก
(๓)
ขาดคุณสมบัติตามที่กำหนดไว้ในข้อ ๖

ข้อ
๑๔
ให้ประธานกรรมการค่าจ้างรักษาการตามระเบียบนี้

ทั้งนี้
ตั้งแต่บัดนี้เป็นต้นไป


ประกาศ
ณ วันที่ ๓๑ สิงหาคม พ.ศ. ๒๕๔๗
จารุพงศ์ เรืองสุวรรณ
ปลัดกระทรวงแรงงาน
ประธานกรรมการค่าจ้าง






































ศุภชัย/พิมพ์
๕ พฤศจิกายน
๒๕๔๗
อมราลักษณ์/พัชรินทร์/ตรวจ
๑๒ พฤศจิกายน
๒๕๔๗
A+B

[๑] รก.๒๕๔๗/พ๙๗ง/๕๔/๖ กันยายน ๒๕๔๗